মিনি-নিলামে রাসেলের জন্য টাকার বন্যা বয়িয়ে দেবে এই ৩ ফ্র্যাঞ্চাইজি!

ওয়েব ডেস্ক: কলকাতা নাইট রাইডার্সের (Kolkata Knight Riders) এবারের রিটেনশন তালিকা দেখে অনেকেই অবাক হয়েছেন। কারণ এই তালিকায় এবছর ছিল না আন্দ্রে রাসেলের (Andre Russell) নাম। অর্থাৎ, ২০১৪ থেকে এই ক্যারিবিয়ান তারকার সঙ্গে কিং খানের ফ্র্যাঞ্চাইজির যে আবেগের সম্পর্ক তৈরি হয়েছিল, তা ২০২৫-এ এসে খতম হল।

তবে অনেকেই মনে করছেন যে, শুধুমাত্র দর কমাতে রাসেলকে রিলিজ করেছে কেকেআর (KKR)। অর্থাৎ, আসন্ন মিনি-নিলামে (IPL Auction) ফের একবার তাঁকে দলে টানার জন্য ঝাঁপাবে নাইট ফ্র্যাঞ্চাইজি। তবে সেটা খুব একটা সহজ হবে না। কারণ, এই ক্যারিবিয়ান অলরাউন্ডারকে দলে নিতে মরিয়া চেষ্টা চালাবে একাধিক ফ্র্যাঞ্চাইজি। তাই আসন্ন নিলামের ময়দানে যে রাসেলের নামে ঝড় উঠতে চলেছে, তার একটা আন্দাজ করাই যাচ্ছে। এখন একনজরে দেখে নিন যে, কোন কোন ফ্র্যাঞ্চাইজি রাসেলকে নেওয়ার জন্য এবার দর হাঁকাতে পারে।

আরও পড়ুন: KKR রিটেন করতেই ১৭৬ রানের বিরাট ইনিংস খেললেন এই তারকা

চেন্নাই সুপার কিংস (CSK)

কেকেআরের পর নিলামে সবচেয়ে বেশি অর্থ হাতে নিয়ে নামছে চেন্নাই সুপার কিংস। আর ধোনির পরিবর্ত হিসেবে একজন ভালো ফিনিশারকে দলে নিতে চাইবে হলুদ ব্রিগেড। এক্ষেত্রে রাসেল হতে পারে তাদের প্রথম পছন্দ, কারণ তিনি ব্যাটে ও বলে সমান পারদর্শী। সেই কারণে মিনি নিলামে রাসেলের জন্য দর হাঁকাতে পারে চেন্নাই সুপার কিংস।

লখনউ সুপার জায়ান্টস (LSG)

ডেভিড মিলারকে ছেড়ে দেওয়া এবং শার্দুল ঠাকুরকে ট্রেড করার পর লখনউয়ের দরকার একজন ভালো ফিনিশার। আর ঋষভ পন্থ, নিকোলাস পুরান, এইডেন মার্করাম ও মিচেল মার্শের পাশাপাশি লোয়ার অর্ডারে এক ভালো বিকল্প হতে পারেন রাসেল। সেই কারণে এই ক্যারিবিয়ান তারকার জন্য ভালো টাকা খরচ করতেও পিছুপা হবে না সঞ্জীব গোয়েঙ্কার এই ফ্র্যাঞ্চাইজি।

কলকাতা নাইট রাইডার্স (KKR)

কেকেআর একসময় জানিয়েছিল যে, রাসেল যতদিন আইপিএল খেলবেন, তত দিন তিনি পার্পল জার্সিতেই খেলবেন। রাসেলকে রিলিজ করে সেই প্রতিশ্রুতি খানিক ভঙ্গ করলেও তাঁকে ফের নিলামের টেবিল থেকে দলে ফিরিয়ে এনে বড় চমক দিতে পারে কিং খানের ফ্র্যাঞ্চাইজি। অনেকেই মনে করছেন, নিলামে ৮ থেকে ১০ কোটিতে ফের রাসেলকে দলে ফেরাতে চাইবে কেকেআর।

দেখুন আরও খবর: