আইপিএলের সেরা অধিনায়ক হবেন পন্থ: সঞ্জীব গোয়েঙ্কা

ওয়েব ডেস্ক: প্রত্যাশামতোই ঋষভ পন্থকে (Risabh Pant) লখনউ সুপার জায়ান্টসের (LSG) অধিনায়ক ঘোষণা করলেন দলের মালিক সঞ্জীব গোয়েঙ্কা (Sanjeev Goenka)। সেই সঙ্গে তিনি দাবি করলেন, আইপিএলের (IPL) ইতিহাসে সেরা অধিনায়ক হতে চলেছেন ভারতের তারকা উইকেটকিপার-ব্যাটার। ২০২৪ আইপিএলে দিল্লি ক্যাপিটালসের নেতৃত্ব দিয়েছিলেন পন্থ, এবার মেগা নিলামে তাঁকে ২৭ কোটি টাকা দিয়ে কিনে নেয় লখনউ।

এলএসজির হয়ে ইতিমধ্যেই তিনজন অধিনায়কত্ব করেছেন। তাঁরা হলেন কে এল রাহুল (KL Rahul), নিকোলাস পুরান এবং ক্রুনাল পান্ডিয়া। রাহুলের আমলে প্রথম তিন মরসুমের মধ্যে দু’বার প্লে অফে উঠেছে গোয়েঙ্কার ফ্র্যাঞ্চাইজি। তবে ২০২৪ আইপিএলে সানরাইজার্স হায়দরাবাদের (SRH) বিরুদ্ধে শোচনীয় হারের পর মালিক এবং অধিনায়কের মধ্যে মাঠেই বাদানুবাদ ঘটে যা নিয়ে তুমুল বিতর্ক উঠেছিল।

আরও পড়ুন: ম্যান সিটির হাফডজন গোল, বিশ্রী হার ম্যান ইউয়ের

তবে রাহুলকে বাড়িতে ডিনারে ডেকে বিতর্ক ধামাচাপা দিয়েছিলেন গোয়েঙ্কা। এবার নিলামের আগে রিটেনশন লিস্টে রাহুলের নাম না থাকায় ফের বিতর্কের সৃষ্টি হয়। শেষ পর্যন্ত পন্থকে ২৭ কোটি টাকা দিয়ে কিনে অধিনায়কত্ব দেওয়া হল।

নেতৃত্বের অভিজ্ঞতা পন্থের কম নেই, তিনি তিন বছর দিল্লি ক্যাপিটালসের নেতা ছিলেন। তাঁর নেতৃত্বেই ২০২১ মরসুমে লিগ টেবিলের শীর্ষে শেষ করেছিল ক্যাপিটালস। কিন্তু কলকাতা নাইট রাইডার্সের কাছে কোয়ালিফায়ার ২-এ হেরে বিদায় নিতে হয়।

দেখুন অন্য খবর: